****

**List Osnovne škole fra Didaka Buntića, Čitluk**

**lipanj, 2014.**

**ISKRE – LIST UČENIKA OŠ FRA DIDAKA BUNTIĆA ČITLUK**

Dragi čitatelji,

stiže nam trideset i deveti broj našeg školskog lista Iskri, koje kao i proljeće, sve pokrene i razveseli radom naših vrijednih učenika. Dolazi nam i kraj školske godine, u nadi da će te opravdati trud i rad svojih učitelja, i postići dobar uspjeh, kako u učenju tako i vladanju, te im iskreno i toplo zahvaliti. Nadamo se da će svatko za sebe izabrati i otkriti nešto što će nositi u sebi, nešto čega će se često prisjećati i zahvaliti svima koji su sudjelovali u radu.

Dragi čitatelji, mi smo učenici Osnovne škole fra Didaka Buntića, zahvaljujući radu naših vjernih učenika i učitelja ponosno vam predstavljamo svoje radove u ovom listu. Toplo pozdravljamo čitatelje Iskri stihovima i proznim tekstovima. Naš školski list i ove godine vas vodi kroz sva zbivanja koja su se događala u školi. Marljivo smo vodili i trudili se da u potpunosti opravdamo vaša očekivanja zanimljivim sadržajima našeg lista. Nadamo se da ćete i u ovom izdanju Iskri otkriti nešto zanimljivo i poučno u radovima članova svih sekcija. Svaki rad unosi neku svježinu i znatiželju jer je to djelo naših učenika.

*Proljeće je, priroda se budi, sve je radosno i cvjeta, procvjetajmo i mi!*

*SRETAN VAM DAN ŠKOLE!!*

*Vaši urednici!*

ISKRE **–** List Osnovne škole fra Didaka Buntića

Kralja Tomislava 70, 88260 Čitluk

Uređivački odbor:

Voditelji sekcije: učitelji hrvatskoga jezika i razredne nastave

Ravnatelj: Marin Kapular

Zamjenica ravnatelja: Ivanka Primorac

Pedagoginja: Milenka Šego

Tajnik: Ivan Sušac

U ponedjeljak, 21. svibnja, 2013. godine proslavljen je Dan škole fra Didaka Buntića.

Proslava je započela jutarnjom sv. misom na kojoj je nazočio veliki broj učenika, učitelja i

djelatnika škole. U 8:30 sati počele su sportske aktivnosti. Nastavnici tjelesnog i zdravstvenog odgoja, Renata Vuković i Miroslav Ćavar, vodili su učesnike sportskih natjecanja: nogometa, košarke i odbojke. U 11:00 sati, kada je počeo program svečane priredbe, školske prostorije bile su prepune slavljenika, učenika i djelatnika škole kao i uzvanika, gostiju iz općine Čitluk, Matice hrvatske, predstavnici crkve, Ministarstva znanosti, prosvjete, kulture i športa te ravnatelji susjednih škola. U kratkom prigodnom programu istaknute su osobitosti ove školske godine, koja se polako bliži svome kraju. Upućene su čestitke učenicima koji su postigli zavidne rezultate na brojnim natjecanjima iz: matematike, fizike, hrvatskog jezika, engleskog jezika i zemljopisa,  kao i njihovim voditeljima, što dokazuje da se nastavne i izvan nastavne aktivnosti organiziraju i provode na visokoj razini.

Povodom 30. godišnjice prosvjetiteljskog rada nastavnica Zorica Sušac, šefica računovodstva

Ivanka - Inga Ivanković, spremačica Manda Bulić, te č. s. Slavica Kožul dobile su simboličan

dar koji im je, u ime škole uručio predsjednik školskog odbora Zdenko Ćavar.

Kraj programa donio je želju za novim uspjesima u novoj školskoj godini, a druženje je nastavljeno na prigodnom domjenku.

Sjećate li se prvog dana škole? Stajali smo u redu i čekali da nas prozovu i podjele u odjele. Sva ta lica su mi bila nepoznata. Nisam ni slutila da ću u tim nepoznatim licima steći prave prijatelje. Sjećam se onih naših izleta, prvih svađa, grubih riječi koje smo izgovorili jedni drugima, prvih simpatija, suza, smijeha. Kada se sjetim pričanja na satu smijeha zbog kojih bi me nastavnici stalno opominjali. Sjećam se i naših prvih ukora, nesporazuma, neopravdanih sati i nepravde koju smo najviše mrzili.

Došao je osmi razred, sve se to polako završava. Šećer na kraju je bila ekskurzija. Ta četiri dana samo su nadopunila ovu priču koja završava. Svih osam godina koje smo proveli u smijehu boli i suzama. Nedostajat će mi ono zezanje na satu, smijeh bez razloga, šale, spletke i sve ono što je bio sastavni dio ovih osam godina koje smo proveli kao generacija.

Postala sam odraslija osoba koja sama donosi neke odluke. Sve sam to postigla učeći od nastavnika koji su me naučili važnim stvarima, koje će mi biti potrebne u životu. Svaki nastavnik je iz godine u godinu nadopunjavao moje znanje, proširivao ga i uljepšao jedan djelić moga života. Došla sam do jednog raskrižja kad trebam dobro promisliti, odabrati put, jer baš taj put određuje moju budućnost. Imam puno izbora, al želim uživati u ovom kratkom vremenu što mi ostaje. Želim svaku sekundu, svaku minutu, provesti sa svojim prijateljima, s kojima se rastajem.

Zahvalna sam svojoj učiteljici koja me naučila poštovanju i ponašanju, svim nastavnicima od petog do osmog razreda koji su mi pomogli donositi odluke i potaknuti me na razmišljanje. Ne želim zaboraviti to važno poglavlje svoga života koje mi je uljepšalo djetinjstvo.

Andrea Soldo, VIII. d

Zbogom, veselo moje djetinjstvo! Šarene boje, bezbrižni dani, zbogom! S vama je sada gotovo. Ja ulazim u svijet odraslih.

U zadnje vrijeme često razmišljam o kraju svog osnovnoškolskog obrazovanja. Mirisi proljeća su došli, život se budi, a u meni tisuću problema i misli. Tek sada shvaćam koliko se zapravo bogatstvo krije u ovih osam godina. Želim sve zaustaviti, ostati sa svojim prijateljima još dugo, al sat nemilosrdno otkucava, izgleda da mu se žuri. Kraj osmog razreda je veliki korak za sve nas. Došlo je vrijeme za samostalno odlučivanje. Nekima će odabirom srednje škole već biti određeno zanimanje. To nije lako odlučiti, baš zato je ovo razdoblje važno i teško za mene kao i za moje prijatelje i školske kolege. Kroz osam godina osnovne škole stekla sam puno više lijepih iskustava, nego sam se nadala. Proživjela sam mnogo sretnih trenutaka i doživjela neke nove spoznaje. Vrijeme je da ta vrata zatvorim. To mi nije drago, jer mislim da je djetinjstvo jedno predivno razdoblje, bezbrižno i razigrano. Sad trebam ući u svijet odraslih i ostaviti djetinjstvo iza sebe. Sa sobom ću ponijeti sve uspomene, lijepe i one malo lošije da mi budu lekcije za život.

Potrudit ću se da nastavak svog života ispunim srećom i lijepim stvarima. Vrijeme djetinjstva je prošlo i ostavilo neizbrisiv trag u mom životu. Ja sad idem dalje.

Zbogom, djetinjstvo! Ana Pehar, VIII. b

Učenici su zadovoljni ovim iskustvom koje će im uvijek ostati u sjećanju, iako je trajalo tri dana, te je bilo dovoljno naučiti pouku koju će svi pamtiti cijeli život, a to je:

„Svaki čovjek, unatoč svojoj malenkosti može svijetu dati mnogo, a najbolje što može dati jesu darovi darovani iz dubine srca, malena i po mnogima možda neprimjetna djela ljubavi koja mi zaboravljamo, ali u knjizi našeg života ostaju upisana zauvijek”.

Pogledavam kroz prozor svoje sobe ... Tata je u radnoj sobi, majka ponovo mora negdje ići. Odlazim u dnevni boravak. Na televiziji je opet glavna tema kriza, užurbanost. Zamislim se. Šta se to događa?! Pa zar je to moguće, da na ulici nitko nema vremena ni za pozdrav. Svi se nekamo žure, trče, odlaze... Zar više nitko nema vremena za druženje, za veselje. Prolazim ulicom i ugledam staricu. Učini mi se da je pala. Približila sam joj se, a ona me začuđeno pogledala. Zar čuđenje u njezinim očima znači da ni ona sama ne vjeruje da je netko u toj užurbanoj ulici našao malo vremena za nju. Ogledam se oko sebe. Padam u dubinu svojih misli, svijet se počeo brže okretati...Toliko, da više ljudi nemaju vremena jedni za druge?!

Nije moguće da je to postala naša realnost.

Jana Bulić, VI. c

Listopad je mjesec u kojem se tradicionalno obilježavaju Dani kruha i zahvalnosti za plodove zemlje. Tako je u petak 11. listopada 2013 god. upriličena izložba likovnih i literarnih radova te izložba kruha, peciva i plodova zemlje. Učenici su se uistinu potrudili i pokazali svoju maštovitost.

Stiže jesen, najbogatije godišnje doba. To je vrijeme kada sazrijevaju šareni plodovi iz naših voćnjaka. Otišla sam i do vinograda da vidim što se tu zbiva.

Jutro je. Ustala sam prije ostalih. Ptice cvrkuću. Dan je prelijep za boravak u prirodi. Tek kad sam došla sama do vinograda, shvatila sam njegovu ljepotu dok ga obasjava jutarnja rosa. Šetajući između redova, zrak mi je izbrisao misli. Otkrila sam i drugu ljepotu vinograda, saznala sam da je to izvrsno mjesto za bijeg i skrivanje od drugih. Također sam ugledala i prvi grozd ove godine. Kušala sam ga, imao je božanstven okus. Dok su se bobice igrale u mojim ustima, začula sam pijetlovo kukurikanje. Znala sam da će se i roditelji ubrzo probuditi, te sam požurila kući. Za nekoliko tjedana grožđe je sazrelo, počele su pripreme za berbu. Na dan berbe okupili su se naši prijatelji i rodbina. Urod je uistinu bio začuđujući. Tijekom berbe čuo se glasni smijeh. Posao je trajao do mraka. Idućih dana također smo se bavili grožđem koje će, nadam se, postati izvrsno kvalitetno vino. Tata je već dugo u tom poslu kojeg je naslijedio od mog djeda te ima mnogo iskustva.

Bavljenje vinogradarstvom dio je naše povijesti, a nadam se da će i ostati.

Jana Bulić, VI. c

Prvi jesenski dani stižu,

i maglovita jutra već se nižu.

Plodove zemlje skupljaju ljudi,

sve što nam majka priroda nudi.

I dani kruha već su blizu,

radujmo se njima, svim događajima koji su u nizu.

U kuhinju moje bake ulazim

i na stolu kruh nalazim.

S ljubavlju i trudom stvoren,

a poslije u slatki zalogaj pretvoren.

Kao dukat žut,

dok na stol dođe, dug mu je put.

Pšenicu prvo u mlinu samljeti,

pa brašno s ljubavlju umijesiti,

i sve to na kraju s najmilijima pojesti.

Anđelika Marić, VI. c

Mjesec hrvatske knjige obilježava se od 15. listopada do 15. studenog 2013 god. I ove godine školska knjižnica naše škole uključit će se obilježavanje Mjeseca hrvatske knjige pod motom: ”Tko čita, ne skita„. Učenici će kroz sate hrvatskoga jezika i radom u sekcijama na simboličan način likovnim i literarnim radovima obilježiti Mjesec hrvatske knjige.

Sve počiva na čitanju, u prvom redu beletristike lijepe književnosti ili lektire, a potom i stručne i znanstvene literature koja u užem smislu znači proučavanje, istraživanje i usavršavanje. Čitanju treba posvetiti izuzetnu, ali i svakodnevnu pozornost. Knjiga je čovjekov dobar prijatelj, iz nje učimo, ali ima nešto mnogo važnije i vrjednije, uspješnije i djelotvornije, a to je dragovoljna obveza čitanja za život općenito.

Kada spuste se zvijezde,

kada padne noć,

pripremite čizmice,

Nikola će doći.

Ostavit će slatkiša punu vreću,

ma koje će dijete,

zamislit sreću veću.

Šestog prosinca, prije nego svane,

Sveti Nikola na svaka,

vrata bane.

Zaštitniče djece i putnika

mnogih, siromasi te vole,

i za sreću svi te mole.

Katarina Maduna, VII. c

Dana 20. prosinca u 13:00 održana je božićna priredba za učenike druge smjene (od I. do III. razreda), u školskoj dvorani. Program priredbe osmislili su sami učenici u suradnji sa svojim učiteljicama kao i članovi dramsko-recitatorske, ritmičke sekcije te Mali zbor. Prigodnim recitacijama, plesnim točkama, igrokazima i pjesmom Malog zbora uspjeli su dočarati radosno iščekivanje blagdana Božića, rođenja malog Isusa.

Božić nam na vrata kuca,

nosi poklon za sva srca

Toplinom svojom nas grije,

i sviju nas nasmije.

Djeca se spremat hoće,

dok dragi Isus još ne dođe.

Zvonit će zvona, kad Isus će doći,

da djeca već k njemu mogu poći.

Radosni smo svi,

a pogotovo djeca mi!

Marija Raguž, V. b

Djevojčica Ana izgubila je roditelje. Ostala je sama sa svojim djedom. Bili su siromašni i djed je jedva je imao novca za kruh. Ana je uvijek željela darove za Božić i dobivala bi ih od svojih roditelja. A sada ih više nema. Djed je bio tužan jer je znao da joj neće ništa moći darovati, a bliži se Božić. Odlučio je ispričati Ani priču...

Priča je govorila o djevojčici koja je imala sve osim ljubavi i prijatelja. Tata joj je bio prezaposlen i sve ono što bi propustio, pokušavao je nadoknaditi darovima, a majka ju je još kao vrlo malu napustila . No, nijedan dar više nije mogao ispuniti prazninu u djevojčici niti isprati tugu iz njezinih očiju. Otac je uskoro uvidio svoju pogrešku i od tada je puno više vremena provodio sa svojom kćeri. Djevojčica je postala samouvjerenija te je uskoro pronašla prijatelje i s njima sve dijelila. Ona i njezin otac shvatili su da nije sve u darovima. Ana je shvatila pouku ove priče. A kad je prijatelji pitaju što će dobiti za Božić, ona im kaže da će dobiti ljubav svoga djeda i u tome je sve blago ovog svijeta.

Antea Kvesić, VI. c

Danas, u ovo vrijeme, ljudi su neshvaćeni, ljuti sami na sebe i ogorčeni. Od malih nogu majke nas uče da budemo svoji, da idemo smireno kroz ovu buku života i užurbanosti.

Trebamo zastati na trenutke i zapitati se tko smo, što smo i za čime težimo? Ja osobno mislim da trebamo težiti za srećom, da u svakom danu otkrijemo sitnice koje nas mogu usrećiti. Zahvaljujući tim sitnicama možemo shvatiti jesmo li svoji. Ako smo se izgubili i ne možemo uočiti ljepotu dana, ako ne možemo otkriti radost, živjeti ljubav u stvarnosti koja nas okružuje, možda moramo pročistiti naočale i izmijeniti način gledanja. Trebamo biti uporni i boriti se sami za sebe, za svoj život, slušati svoje srce jer ono nam govori šta je najbolje. Ponekad možemo pogriješiti, ali to nam ne smije srušiti samopouzdanje i volju da budemo bolji. To nikad ne smije biti poraz, već samo lekcija. Čovjekov stav je odraz njegovog života, jednostavno bez vlastitog stava ne možeš ništa. Trebaš bit čvrst i jak u svakoj situaciji svoga života. Zato uzmite od života sve ono najbolje što vam pruža, stojite iza svojih odluka i budite uvjereni da znate za sebe što je najbolje. Iskoristite svoj dar od Boga, otvorite svoje srce i raširite ruke jer samo tako možete biti svoji i možete ostvariti svoje ciljeve.

Petra Milićević, VIII. c

Ako prevariš čitav svijet i svoje prijatelje, možda ćeš pomisliti da si uspio, ali tim si još više pogoršao stvar.

Potrudimo se da budemo u dobrim odnosima sa svim ljudima, nemojmo se uspoređivati s drugim ljudima jer svi smo mi jedinstveni na svoj način. Mnogi ljudi teže za visokim idealima, a to u konačnici nije dobro. Budimo svoji, budimo ono što jesmo. Nemojmo se pretvarati da smo netko kad to nismo. Moramo biti pomireni sa sobom, znati tko smo i ništa nam više nije potrebno. Osjećajmo, radimo ono što mislimo da trebamo jer ništa nije lakše i jednostavnije nego da budemo ono što jesmo. Moramo imati svoje mišljenje, a ne samo govoriti ono što nam netko drugi kaže. Potrudimo se da iskoristimo sve svoje talente koje nam je Bog podario.

Zato ne trči za drugima, jer ćeš možda izgubiti sebe.

Nikolina Odak, VIII. c

Svanulo je još jedno hladno zimsko jutro. Izlazim iz svoje kuće i ogledam se oko sebe, mrzli povjetarac mi blago pogladi lice.

Silazim niz stepenice i ugledam svoj zaleđeni vrt. Grane starog hrasta zamrznute su, a inje se polako na njima odmara. Travu je pokrio nježni, bijeli, meki, snježni pokrivač. Polako zakoračim na tu bijelu površinu. Odlučila sam malo prošetati. Polako koračam ulicom, crvene krovove kuća prekrio je sjajni veo zime. Na prozorima se ističu obrisi leda. Odjednom počnu s neba padati ljupke, ledene zvjezdice. Svaka priča priču za sebe, svaka je za sebe umjetničko djelo. Sjaje se na mekim i blagim sunčevim zrakama, koje proviruju iza gustih, sivih oblaka. Vraćam se kući, a duboki tragovi mi pokazuju put.

Misli mi lete poput tih pahuljica. Ah, zar nije svanulo još jedno, prelijepo zimsko jutro.

Jana Bulić, VI. c

Zadnjih godina zbližila sam se sa svojom bakom. Često mi priča priče iz djetinjstva, a ponekad se zamislim i usporedim svoju baku sa mnom. Hod do škole i natrag, čuvanje stada i mnogi poslovi koje je obavljala, čine mi se nezamislivim. U posljednje se vrijeme nije puno promijenila. Uvijek joj iz očiju sjaji neki jedinstveni sjaj. Sijeda kosa ostala je ista kao i prije, a tvrdoglavost je neće napustiti do posljednjeg daha. Sve dok je mogla, pomagala je mojoj mami u kućanskim poslovima. Kad bi nešto krivo napravila, često bi me zagrlila i branila od drugih. Njezinu riječ bih uvijek poslušala i uz nju bih se osjećala sigurnije i sretnije. Kad sam malo porasla i krenula u školu, bila mi je najveća podrška. Kako mi ne bi bilo hladno zimi, baka se i zato pobrinula. Većinu vremena provodila bi u hladovini pokraj kuće pletući jer njene vrijedne ruke ne mogu mirovati. Pokušavala sam i ja plesti, ali nisam bila vješta kao moja baka. Ipak, to su godine i godine iskustva. Toj sposobnosti, hrabrosti i tvrdoglavosti se divim i čudim, ali uvijek kažem: „To je ipak moja baka”.

Antea Kvesić, VI. c

U periodu od 17.2. do 20.2. ove godine učenici razredne nastave (od I. do V. razreda) imali su susret s književnicom Sonjom Jurić.

Susret je tekao u tri termina za obje smjene jer je zainteresiranost učenika bila velika.

Književnica je objavila sedam slikovnica za djecu i knjigu priča pod nazivom „Proljeće opet dolijeće” koju je posvetila djeci Majčinog sela u Međugorju.

Kroz ugodan razgovor i druženje s djecom književnica je iskoristila prigodu da ih posebno upozna sa dvije nove slikovnice. Priča „More, nebo i zvijezde”posvećena je slijepom dječaku i druga vrlo poučna priča pod nazivom „Kako je Denis postao štediša”.

Ljubav je najljepša stvar, najljepša od svih darova. Valentinovo je dan zaljubljenih, tada se daruju svi koji ti nešto znače. Ljubav pokreće svijet. Ako nemaš ljubav, siromašan si. Valentinovo za neke ljude znači ljubav i prijateljstvo, a za neke to ne znači ništa. Meni valentinovo znači dan za moju mamu jer joj svake godine dajem svoju ljubav. Meni je svaki dan valentinovo jer sam sretna što imam dobre roditelje i brata koji me voli, a i ja njih još više volim.

Došlo valentinovo,

proljeće uranilo,

leptirići dolijeću,

sve mi na trbuh slijeću.

A ja ne znam,

što ću sa sobom,

rekla mi je mama,

tu pomaže gitara.

Cijeli dan sam svirala,

i leptiriće tjerala,

al uzalud.

Lucija Krasić, V. a

Došlo je valentinovo u naš grad,

svi parovi su sretni tad.

Jedna djevojka se ruži veseli,

a dečko od nje poljubac želi!

Oni se vole jako,

zato im je lijepo tako.

I kada valentinovo prođe,

još ljubavnih dana dođe.

Lucija Prusina, V. c

Jedne sam godine bio princ,

a druge moćni car

pa onda maleni šumski vilenjak

pa mudrac jako star.

Jedne sam godine,

bio morski pas,

a druge vještica,

pa mala bebica.

Svake godine drukčije

maske nosim,

al svake godine, baš isto je,

kad kući s maškara dođem.

Bakine krafne,

fine su, tople i slasne,

volim i maske i povorke,

al krafne volim najviše.

Ivan Soldo, VII. c

Drage žene,

želim vam sretan osmi ožujak.

Danas je naš dan,

budite mi sretne uvijek,

a danas nek je poseban osmijeh

na vašem licu...

Budite sretne jer ste žene...

Antonela Pehar, VIII. E

Svake godine od 11. do 17. ožujka održavaju se dani hrvatskog jezika. Tijekom ovog tjedna učenici naše škole su usmenim i pismenim izražavanjem obilježili Dane hrvatskog jezika.

U četvrtak i petak (8. i 9. svibnja) upriličena je u holu škole izložba pod nazivom Od igračke do knjige, za učenike od I. do III. razreda. Učenici su imali priliku po simboličnim cijenama kupiti igračke svojih razrednih kolega, ali i drugih učenika koji su svojim igračkama obogatili izložbu. Prikupljenim novcem od izložbe kupit će se lektire i slikovnice za potrebe istih učenika.

Život nosi sa sobom mnoge sretne i tužne trenutke. Nekada smo sretni zbog ljubavi, dobrih ocjena, ljudi koji nas okružuju... Nekada smo tužni jer nas je netko zaboravio, jer nas netko ogovara ili prezire, jer nešto nije po našoj volji. Razlog naše sreće i tuge nalazi se u našem srcu. Cijeli naš život, sreću i tugu prati osmijeh.

Osmijeh je najljepši nakit koji čovjek može imati na sebi. S osmijehom je i život lakši. On tjera tugu i donosi sreću. Pomaže nam pobijediti teške trenutke u životu. Kada se smijemo, zaboravljamo na sve naše probleme. Najbolji primjer iskrenog osmijeha su djeca s posebnim potrebama. Iako su bolesni osmijeh im je uvijek na licu. Međutim, što je s nama zdravima. Osmijeh nam služi da budemo lijepi na slikama, ljepši u društvu a iako se smijemo, unutra plačemo. Osmijeh je dar koji ljudi često ne znaju iskoristiti. Važno je znati da on postoji i osjetiti ga na svojoj koži. Dakle, zaboravimo na prkos i tugu, smijmo se koliko možemo i ne žalimo za propuštenim prilikama u životu.

Život je kratak. Učinimo od njega veselu igru, bez tuge, ljutnje i prkosa. Neka glavno pravilo glasi: „Osmijeh donosi najviše bodova u ovoj igri”.

Ružica Prskalo, VIII. e

ŽIVOT JE JEDINSTVENO PUTOVANJE, ISKORISTI GA

Ljudski život počinje rođenjem. Život je dar od Boga. Svaki čovjek bira svoj životni put. Ovaj je svijet prepun tame. U životu se nosimo s raznovrsnim problemima. Netko se u tim problemima izgubi, ne zna se nositi s njima pa zato poseže za krivim odlukama. To ga odvodi sve dublje u propast, uništi ga. Naš je život kao jedna rijeka koja ima izvor, tok i ušće. Nastaje kao mali potok, koji se probija kroz kamenje, zemlju i još mnoge druge prepreke da bi postao velika snažna rijeka. Ta se rijeka neumorno probija i teče prema svom ušću. Tako bismo i mi trebali. Moramo se boriti i neumorno težiti višim idealima, ići k svom cilju. Ovaj je život prolazan. Mi smo tu samo prolazni putnici. U životu svakog čovjeka najveće blago je obitelj. Možemo imati novca, ali ako nemamo osobu s kojom možemo dijeliti dobro i zlo, ako nemamo roditelje, koji su nam potpora u svakom trenutku, mi smo siromašni. Smisao ovog života je ljubav. Život je priča koju mi stvaramo, a Bog je određuje.

Danijel Karačić, VIII. d

#### Jabuka u cvatu

Proljeće! Kao i svaka druga voćka u voćnjaku i ova jabuka cvate. Polako pupa i pokazuje svoju moć i širi svoje opojne i veličanstvene mirise. Pušta svoje odvažne i jake grane i kao da govori. No, prije toga morala je odigrati jednu igru. Igru vrha i dna, moći i jada. Kada je tek bila sjeme, nije znala za sebe, ali je morala rasti. U tom su joj pomogli Sunce i voda, koji su bili dobri suigrači. Kasnije, kad je dorasla prvoj igri, ostali igrači postavljali su prepreke. Ptice su joj oduzimale plodove, ono nekada dobro Sunce kralo je njene sokove, dobri prijatelj vjetar oduzeo joj svaki, čak i onaj najljepši list. I jabuka pade, ostade bez svoje slave, svoga ponosa. Ali samo jedan pravi prijatelj voda, pomaže joj. Ona je potpuno dizala glavu i jačala srce. I napokon igra se bližila kraju. Jabuka se pred neprijateljem pojavi snažnija nego ikada i pobijedi sve. Ona se razveseli i sruši neprijatelja. No, ubrzo ostane bez moći, svi ju zaboraviše i dođe ona pred cilj, no tu je dočekaše dva puta, put sumraka i put noći. Ona se upita gdje je dan. Ta voćka izgubila je svoj dan, kada se poradovala tuđoj nesreći. Tada su joj cvjetovi, lišće i granje zatvorili oči pa ne vidje put dana. Ne dajte da i vama promakne svijetli put jer kasnije neće biti povratka, samo pokora i samosažaljenje. „Otiđite putem svjetla i tu ostavite svoje cvijeće i lišće i zapamtite, ŽIVOT JE IGRA”.

Marija Buntić, VI. a

Stiglo je proljeće,

pčele zuje, ptice pjevaju,

a voćke cvjetaju.

Voćnjak je prepun

šarenog cvijeća i sve

je šareno zbog proljeća.

Šarena je voćka,

šarena je trava,

šaren je leptir,

što na grani spava.

Ena Križanac, VI. d

10. travnja 2014. godine, mališani Dječjeg vrtića Čitluk posjetili su našu školu.

Prigodnu dobrodošlicu priredili su im učenici V. a i V. b razreda devetogodišnje škole. Program su započeli pjesmama dobrodošlice, a nastavili igrokazima, ''Stiglo je proljeće,'' ''Školsko nebo,'' ''Želim đak postati,'' '' Košnica znanja''.

Na kraju programa svi su zajedno otpjevali pjesmu ''Mi smo djeca vesela''.

Mališani su također obišli i školsku knjižnicu uz ugodan razgovor sa školskom knjižničarkom

I. Martinović. U znak zahvalnosti ''Zečići'' su ih počastili prigodnim pjesmama i slikama koje su sami izrađivali uz pomoć svojih teta.

Postoje oni kratki i lijepi trenutci sreće koje posebno čuvamo. Svaki čovjek se barem jednom nasmijao, barem je jednom bio sretan. Sreća se pokazuje u malim stvarima. Ljudi različito gledaju na sreću. Za svakog čovjeka postoji nešto što ga čini sretnim. Nekim ljudima osmijeh na lice izmami luksuzan život, goleme kuće i skupocjeni automobili. Za većinu ljudi sreća je biti bogat i uživati u novcu.

Ali, za mene ne! Za mene je sretan svaki dan kada se probudim i otvorim oči. Bog nam daje darove i zato mu trebamo zahvaljivati kroz molitvu. Najveća sreća za mene je obiteljsko zajedništvo. Sretna sam kada idemo u Sloveniju, na more ili na planinu. U materijalnim stvarima za mene nema sreće. Ljudi koji gladuju u Africi su sretni i zahvaljuju za svaki komadić kruha. Sretniji su od onih ljudi koji žive raskošnim i luksuznim životom. Moj san o sreći je biti s Bogom, zahvaljivati mu i slaviti ga za svako dobro što mi je dao.

Sreća je dar od Boga. A svima onima koji misle da nemaju sreće, savjetujem da se promjenu, pa će se i njihovo poimanje sreće promijeniti.

Barbara Čarapina, VII. c

Povodom Uskrsnih blagdana članovi Dramsko recitatorske sekcije i sekcije Mladih knjižničara održali su u četvrtak 10. travnja u školskoj dvorani igrokaz i recitaciju na temu 'Uskrs''.

Povodom obilježavanja najvećeg kršćanskog blagdana Uskrsa, u holu naše škole održana je 11. travnja 2014. godine tradicionalna uskrsna izložba.

Posjetitelji izložbe (učenici, nastavnici i roditelji) su imali priliku vidjeti radove vrijednih ruku učenika, članova raznih sekcija: Mladi knjižničara, Likovne, Vjeronaučne sekcije, Crvenog križa i Vijeća učenika. Učenici su uistinu uložili velik trud i maštu u izradu rukotvorina sa simbolima Uskrsa kao što su: pisanice, čestitke, slike, čaše i razne druge ukrase.

U uskrsno jutro, kada Proljeće je stiglo, miriše nam cvijeće,

sunce proviri među oblacima, a u srcu puno, ljubavi i sreće.

kaćuni, ljubičice i ivančice, Uskrs nam najavljuju,

rastvaraju svoje latice. pisanice i cvijeće, a uskrsni je zeko

Sunce se nasmiješi ljudima dio naše sreće.

i sve odmah bude Uskrsnu nam Bog, radujmo se svi,

radosnije, svjetlije i veselije. pruži ruku prijatelju, i uvijek budi sretan ti.

Ana Soldo, IV. c Paola Barbarić, IV. c

# 

Ispod vitkog, Svanulo je proljetno jutro,

bijelog graba, ljubičice procvjetale su plave.

procvjetala visibaba.

Kad pojavilo se sunce,

Pognula je, pomolile su male glave,

malu glavu, skrivene u vlatima trave.

u zelenu rosnu travu.

Mija Blažević, IV. c Mija Blažević, IV. c

**MODA PROLJEĆE-LJETO 2014**.

Dolaskom svake nove sezone, dolaze i novi modni trendovi. Da bi bili u toku mode, moramo pratiti medije i informirati se preko modnih časopisa.

S obzirom da sve žene imaju različit ukus i želje nadamo se da će svatko iz ovog teksta naći ponešto za sebe. Svaka cura ima svoj stil. Raznolikost je ono što svakoga od nas čini posebnim. Tako se ove sezone u modu ponovo vraćaju suknje na valove. Ženstvenost i elegancija ove sezone vraćaju se na velika vrata zahvaljujući volanima. U modi su odjevni predmeti u jakim bojama. Jakim bojama osjećamo sunce na koži i uživamo u krasnim ljetnim danima. To predstavlja upravo ono što bi svaka žena htjela nositi. Poznato je kako američka modna scena ističe sportsku eleganciju za proljeće-ljeto 2014. godine. Prevladavaju i sportske jakne. Tajice su također postale dio svakodnevne ženske mode koje mogu bez problema zamijeniti bilo koji par hlača, mogu se naći u raznovrsnim dezenima od jednobojnih crnih do tajica na cvjetiće, pruge i slično. Odjenite nešto loše kvalitete i ljudi će se sjetiti haljine koju ste nosili, odjenite se kvalitetno i ljudi će pamtiti vas. „Moda prolazi stil ostaje”.

Ana Raguž, V. a

**OSVRT NA NATJECANJA**

**TREĆA NAGRADA ZA SLIKARSTVO**

Učenica naše škole Sara Filipović iz VIII. c razreda osvojila je treće mjesto na natjecanju Federalnog ministarstva kulture i sporta na temu „Nematerijalna baština, stari zanati i igre iz mog kraja” u sklopu programa „Mladi i nasljeđe 2013.”. Učenica je u suradnji s profesorom likovne kulture Tonijem Marićem naslikala rad: „Posuda za pravljenje sira”. Izložba učeničkih radova i svečana dodjela diploma održana je 19. rujna 2013. u Goraždu.

**NATJECANJE IZ ENGLESKOG JEZIKA**

Tijekom svibnja naše učenice su bile na natjecanju iz engleskog jezika za VII. razred, a predstavljale su nas učenice VII. b razreda, Ana Pehar i Matea Juričić, koje je pripremala i vodila nastavnica Kornelija Ostojić. Ana Pehar je osvojila prvo mjesto, a ostala mjesta još nisu objavljena. Ravnatelj, pomoćnica ravnatelja, stručni suradnici, nastavnici i svi djelatnici čestitaju na velikom uspjehu.

**CIVITAS**

Učenici koji sudjeluju u sekciji Civitas 23. travnja 2014. pod vodstvom nastavnice Tereze Pehar sudjelovali su na općinskom natjecanju u Osnovnoj školi Bijakovići. Tema ovogodišnjeg natjecanja bila je 0% tolerancije prema nasilju. Civitas su ove godine predstavljale učenice Matea Karačić, Barbara Čarapina, Ivana Sušac, Ana-Marija Ćorić, Antonela Pehar, Jelena Šakota, Elena Prusina, Ana Zubac, Marija Primorac, Bernarda Buntić, Sara Filipović i Ivona Bulić. Na natjecanju u Osnovnoj školi Bijakovići u Međugoriju naša škola je osvojila prvo mjesto i upućena je na županijsko natjecanje u Mostar. Županijsko natjecanje održano je 29. travnja 2014. gdje je naša škola postigla dobar uspjeh.

Matea Karačić, VII. e

**NAGRAĐENI ŠPORTAŠI**

U tekućoj školskoj godini zavidan broj učenika naše škole osvojio je medalje i priznanja na športskim natjecanjima. Navest ćemo samo imena onih učenika koji su osvojili 1. mjesta.

* **Leonardo Korać** – 1. mjesto u karateu, u kategoriji do 52 kg za dječake do 14 godina starosti na Državnom prvenstvu BiH.
* **Ivan Petrović** – 1. mjesto u štafeti na Državnom prvenstvu BiH.
* **Ante Gagro** – 1. mjesto u bacanju kugle na Državnom prvenstvu BiH
* **Anđela Kordić** – 1. mjesto u troskoku na Državnom prvenstvu BiH
* **Jelena Pehar** – 1. mjesto u karateu za kadetkinje, u kategoriji do 54 kg na Grand prix Slovakia natjecanju.
* **Katarina Sušac** - 1. mjesto u karateu za kadetkinje na Državnom prvenstvu Hrvatske.
* **Romano Odak** – 1. mjesto u karateu, u kategoriji iznad 35 kg za dječake na natjecanju „Rama open“.
* **Barbara Grgić** - 1. mjesto u karateu, u kategoriji iznad 35 kg za djevojčice na natjecanju „Rama open“.
* **Leonarda Odak** - 1. mjesto u karateu, u kategoriji iznad 40 kg za djevojčice na natjecanju „Rama open“.
* **Ana Prskalo** - 1. mjesto u karateu, u kategoriji do 35 kg za djevojčice na natjecanju „Ploče open“.
* **Marko David Martinović** – 1. mjesto u karateu, u kategoriji do 35 kg za dječake na natjecanju u „Kupu grada Zadra“.
* **Blaž Ostojić** – 1. mjesto u karateu, u kategoriji iznad 58 kg za dječake na natjecanju u „Kupu grada Zadra“.
* **Ivan Pehar** – 1. mjesto u karateu, u kategoriji iznad 55 kg za dječake na natjecanju „Turnir grada Vukovara“.
* **Pero Planinić** – 1. mjesto u karateu, u kategoriji do 40 kg za dječake na natjecanju u „Ligi Hercegovine“.
* **Gabrijela Marija Zubac** – 1. mjesto u basketu na turniru u Basketu
* **Marko Krasić**- najbolji golman na rukometnom turniru „Lipanjske zore 2013.“

Nekoliko učenika odlikovano je priznanjima ispred naše Općine, a to su:

* **Iva Šakota** – najbolja športska nada Brotnja za 2013. godinu
* **Nikolina Karačić** – mlada nada Brotnja u tenisu za 2013. godinu
* **Ivan Erić** – mlada nada Brotnja u košarci za 2013. godinu

Iskrene čestitke našim nagrađenim učenicima i naravno puno uspjeha u sljedećim športskim natjecanjima.

**INTERVJU S LEONARDOM KORAĆEM**

Učenica osmog razreda Ana Pehar je intervjuirala Leonarda Koraća, pobjednika na Državnom prvenstvu BiH za karatiste do 14 godina.

**Ana:** Leonardo, čestitam na tvom najnovijem uspjehu. Pripremaš li se već za Balkansko prvenstvo u karateu?

**Leonardo:** Hvala na čestitkama. Svakako, pripremam se svakodnevnim treninzima. Balkansko prvenstvo će se održati u Turskoj, Istanbul. Održat će se 14. i 15. lipnja, tako da imam još vremena za treniranje.

**Ana:** Od kada treniraš i zašto baš karate?

**Leonardo:** Treniram već 6 godina, a karate sam odabrao najviše zato što mi je ujak bio poprilično uspješan karatist. Također, ovaj sport sam odabrao zato što su neki od mojih prijatelja počeli trenirati pa sam se i ja zainteresirao.

**Ana:** Završavaš VIII. razred. Kakvi su tvoji planovi nakon osnovne škole?

**Leonardo:** Da, završavam VIII. razred. Trebao bi proći odličnim uspjehom i nakon toga namjeravam upisati opću gimnaziju. Želim nastaviti s karateom i nakon završetka osnovne škole. Iako srednja škola zahtjeva puno rada i učenja, nadam se da će mi ostati i slobodnog vremena.

**Ana:** Obzirom na to da sigurno dosta treniraš, imaš li dosta slobodnog vremena? Kako ga provodiš?

**Leonardo:** Imam malo slobodnog vremena, a provodim ga družeći se s prijateljima i učim. Turniri mi oduzimaju slobodne vikende, ali ih provodim s prijateljima, pa bude zabavno.

**Ana:** Vidiš li se u karateu i kada odrasteš? Čime se želiš baviti u životu?

**Leonardo:** U karateu se vidim kada odrastem, a još nisam odlučio koje bih htio zanimanje. Možda bi htio postati trener karatea, ali ima još puno vremena da donesem odluku.

**Ana:** Leonardo, zahvaljujem se na intervju i želim ti puno uspjeha u budućem radu, kao i puno pobjeda.

Ana Pehar, VIII. b

**UPIS U PRVI RAZRED**

Upis djece u Centralnoj školi u Čitluku za školsku 2014./2015. godinu počeli su 25. travnja a završili su 30. travnja. Upis je protekao u pozitivnom pedagoškom ozračju uz toplu dobrodošlicu svim učenicima i roditeljima .

U Centralnoj školi upisano je 70 (sedamdeset) djece od toga 39 dječaka i 31 djevojčica.

U područnim školama upisano je ukupno 28 (dvadeset i osam) djece, odnosno 13 dječaka i 15 djevojčica, dakle ukupno je upisano 98 (devedeset i osam) djece u prvi razred za školsku 2014./2015. godinu.

Škola se nada uspješnoj suradnji s roditeljima što je garancija uspješnom odgojno obrazovnom radu.

Osim tog grandioznog djela spašavanja izgladnjele djece, fra Didak se trudio unaprjeđivati svoj narod i na svim drugim, za život važnim, razinama. Kao čovjek ispravnog prosuđivanja o realnom stanju i mogućnostima naroda, opismenjavanje širokih narodnih masa, smatrao je presudnim u svakom mogućem pomišljaju na neki napredak. I u ostvarivanju tog izuzetno značajnog projekta fra Didak je imao jasnu viziju i prikladne metode. Uspjeh opismenjavanja širokih narodnih masa u Hercegovini bio je iznimno velik.

Put do velikih fra Didakovih uspjeha na području opismenjivanja hercegovačkog naroda nije bio nimalo jednostavan. Dapače, bio je zastrt mnogim preprekama, ali ih je fra Didak ustrajno rušio. Upravo je fra Didakova ideja da se žene školuju nailazila na najveći otpor u narodu. To njega međutim, nimalo nije moglo pokolebati da ostvari svoj cilj. Samo primjer Brotnja znakovito govori o tadašnjem oduševljenju i plodovima fra Didakove metode.

Uređivački odbor Iskri

Zaštićena područja

**PLITVIČKA JEZERA**

Jedno od zaštićenih područja definitivno je Nacionalni park Plitvička jezera. Nacionalni park Plitvička jezera osobita je geološka i hidro geološka krška pojava. Kompleks Plitvičkih jezera proglašen je nacionalnim parkom 8. travnja 1949. godine. To je najveći, najstariji i najposjećeniji hrvatski nacionalni park. Predstavlja šumovit planinski kraj u kojem je nanizano 16 manjih i većih jezera kristalne modro zelene boje. Jezera dobivaju vodu od brojnih rječica i potoka, a međusobno su spojena kaskadama i slapovima. Sedrene barijere koje su nastale u razdoblju od 10-tak tisuća godina jedna su od temeljnih osobitosti parka. Poseban zemljopisni položaj i specifične klimatske značajke pridonijeli su nastanku mnogih prirodnih fenomena i bogatoj biološkoj raznolikosti.

**BIJELE I SAMARSKE STIJENE**

Bijele i Samarske stijene su strogi rezervat i nalaze se u središnjem dijelu Velike Kapele u Primorskoj-goranskoj i Karlovačkoj županiji. Rezervat je proglašen 24. siječnja 1985. godine na površini od 1175 ha. Reljef obuhvaća brojne bizarne vapnenačke stijene. Na kamenim blokovima raste šuma jele, smreke te bukve. Najviši vrh Samarskih stijena 1335m, a zapadno od njih nalaze se bijele stijene s najvišim vrhom od 1302 m. 1952. godine planinari PDS „Velebit” iz Zagreba podignuli su „Ratkovo sklonište”. U rezervatu se nalaze najraznolikije pojave krške prirode. Od flore tu se nalaze primjerice runolist, srčanik, dragušac. U sačuvanoj prirodi žive medvjedi, lasice, puhovi i kune.

Matea Karačić, VII. e

**Ugrožene vrste**

**TIGAR**

Tigar je najveća mačka, a i najosjetljivija. Geografska rasprostranjenost tigra se nekad prostirala do istočne Turske, ali su danas rasprostranjeni u južnoj i istočnoj Aziji. Postoji osam podvrsta, tri su istrijebljene, a svih pet su ugrožene. Najveći problem je protuzakoniti lov. Tigrove kosti i drugi dijelovi tijela se koriste u tradicionalnoj medicini na Dalekom Istoku. Osim toga, nestajanje prirodnih staništa i nedostatak plijena zbog lova, također predstavljaju veliku opasnost. Iako su neki predviđali da će tigrovi biti istrijebljeni do kraja 2000. godine, pojačana pažnja svjetske javnosti i mjere zaštite su imale velikog uspjeha u sprječavanju njihovog nestanka.

**VELEBITSKA DEGENIJA**

Velebitska degenija raste na vapnenačkim točilima i u pukotinama stijena koje su ljeti izložene intenzivnoj insolaciji, a zimi vjetrovima zbog kojih najčešće manjka trajna, zaštitna pokrivenost snijegom. Velebitska degenija je oduvijek ugrožene biljna vrsta Republike Hrvatske, a na popisima Europe označena je kao osjetljiva vrsta. Također je strogo zaštićena vrsta prema Zakonu o zaštiti prirode od 1964. godine, a i Pravilnikom o sakupljanju samoniklih biljaka u svrhu prerade, trgovine i drugog prometa.

Kristina Planinić, VI. d

Majka, jedna riječ koja ima tisuću značenja. Jedina osoba koja nas nikad neće iznevjeriti i na koju se uvijek možemo osloniti. Ona zna sve naše boli, patnje i radosti. Svaka majka bi učinila sve što je u njenoj moći kako bi nam sačuvala sve što nam je potrebno u životu. Upravo je ona ta osoba koja nas je naučila prve riječi i prve korake kojim smo se uputili u naš život i nakon tolikog puta ipak je ostala s nama. Majka je neiscrpni izvor svih naših želja i nadanja. Majčinska ljubav nema granica, ona je bezuvjetna.

Antea Kvesić i Jana Bulić, VI. c

U kući ona na sve pazi,

kad si bolestan, pomaže ti i mazi.

Život bi za nas dala,

brine se od kad sam mala.

Korake sam s njom napravila prve,

u kući tuge nema ni mrve.

Svatko svoju majku voli,

i svaku večer za nju moli.

Mama, najljepša imenica,

za nju ne postoji zamjenica.

Lucija Jerkić, V. d

Kad će ovaj petak proći,

a vikend opet doći?

Učenja više nema,

igra nam se sprema.

Ići ćemo u kino,

i baš će nam biti fino.

Zašto je pet dana škole?

Razmislite malo! Đaci vas mole.

Ali kad vikend prođe,

mora u školu da se dođe.

Govore djeca tužna:

Ponedjeljka li ružna!

Marijeta Šarac, IV. c

Dođe Perica kući i kaže mami:

-Mama, dobio sam jedinicu!

-Zašto, sine?

-A na to će Perica:

-Nastavnik likovnog kaže da crtamo jabuku, a ja ga pitam:

”Je li slatku ili kiselu?

Dođe Ivica kući i kaže mami :

-Mama, dobio sam jedan iz brojenja!

-Zašto, sine?

-I doda mama:

Pa hajde nabroji brojeve!

-Pa broji Perica: dva, tri, četiri, pet, šest!

-A gdje ti je jedan, sine?

-U dnevniku!

Pita učiteljica Ivicu:

-Koje je glagolsko vrijeme kupujem?

-Vrijeme rasprodaje!

Pita nastavnica povijesti Ivicu,

-Ivice, što znaš o starim Rimljanima?

-Znam da su svi pomrli.

Pita nastavnica kemije Ivicu :

-Koja je oznaka za vodu?

-H2O.

-A šta je H2O + H2O +H2O?

-Hmm ... poplava!

Zlatko Ćorić, VII. c